એક્ટિવાની જેમ જ સાઇડ અને સેન્ટ્રલ એમ બન્ને સ્ટેન્ડ આપવામાં આવ્યા છે. બે સાઇડ મીરર છે. સેલ્ફ સ્ટાર્ટ સાથે 110 સીસીનું એન્જિન સીટી ટ્રાફિક વચ્ચે સરળતાથી 35થી 40 કિ.મી. પ્રતિ કલાકની સ્પીડ લઈ શકે છે. આ ઝડપે અને રેડ સિગ્નલ પર એન્જિન બંધ કરવાની – રાખવાની શરતે + / - 45 – 50ની એવરેજ / માઇલેજ પ્રતિ એક લીટર પેટ્રોલથી મળી રહેશે તેવો અંદાજ છે. વાહન ચલાવતી વખતે ઉતરી જતા ફ્રન્ટ શૉક-એબ્સોર્બર્સ પરના રબર કવરને ગ્રીપ ક્લિપ આપવાની જરૂર છે. નાની વાત છે. કંપની આ કામ ઓછા નહીં, તદ્દન નજીવા ખર્ચે કરી શકે તેમ છે. ‘નાવી’ના જાડિયા-પાડિયા ડ્રાઇવરને કે પિલ્યન રાઇડરને તેની સીટ નાની લાગી શકે છે પણ તે કોઈ સમસ્યા નથી. ગુજરાતી સાહિત્ય જગતમાં જેનો ‘યુવાન હૈયા’ તરીકે વારંવાર ઉલ્લેખ થાય છે તેવા લગ્નોત્સુક યુવક-યુવતીઓ આ ટૂંકી સીટની સમસ્યાને સવલત ગણી શકે છે. એમ સમજો કે હોન્ડા કંપનીએ આ બાઇક-સ્કૂટરેટ તમારા માટે જ બનાવ્યું છે.